I desember 2023 avla han en positiv dopingprøve. Prøven var først negativ, men i en tilfeldig etterkontroll i mars 2024 var prøven positiv for ibutamoren. Etterkontrollen var del av et frivillig opplegg som Knotten selv hadde godkjent. Knotten benektet å ha dopet seg, og mente at den positive prøven kunne skyldes forurensede kosttilskudd. Det var imidlertid fem måneder fra prøven ble tatt til han fikk beskjed om positivt resultat, noe som gjorde det vanskelig å spore opp og teste hva han hadde inntatt i perioden før prøven. Han maktet derfor ikke å bevise sin uskyld. Knotten valgte å ta hele straffen, i stedet for å erkjenne skyld og motta en strafferabatt. Han ble derfor utestengt fra all organisert idrett i fire år.